**ՄԵՂՐԻ ՀԱՄԱՅՆՔԻ ՂԵԿԱՎԱՐ ՄԽԻԹԱՐ ԶԱՔԱՐՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՎԵՐՋԻՆ ԶԱՆԳԻ ԱՌԹԻՎ**

Հարգելի´ շրջանավարտներ, ուսուցիչներ, ծնողներ և հյուրեր, շնորհավորում եմ բոլորիս այս գեղեցիկ օրվա ` դպրոցական վերջին զանգի առթիվ:
Սիրելի շրջանավարտներ,
Մոտեցավ դպրոցին հրաժեշտ տալու կեսուրախ-կեստխուր պահը: Դպրոցը բոլորիդ երկրորդ ընտանիքն է , որ տասներկու տարի ջերմությամբ իր գրկում փայփայել ու պահել է ձեզ` կրթելով ու համամարդկային արժեքներ սերմանելով: Այսօր պահն է հեռանալու այդ օջախից և կյանքում ցույց տալու այն լավագույնը, որ ձեզ տվել են ձեր ուսուցիչները: Համոզված եմ , որ դուք այս կրթօջախում ձեռք եք բերել այն որակներն ու գիտելիքները , որոնք ձեզ կօգնեն հաղթահարելու յուրաքանչյուր դժվարություն և հասնելու ձեր նպատակներին: Իսկ այդ նպատակները չեմ կասկածում , որ անձնական լինելուց բացի,որն իհարկե շատ բնական եմ համարում, միտված են նաև մեր հայրենիքի ապագային, մեր երկրի հզորացմանն ու Հայաստանի Հանրապետության հետագա վերելքին:
Հարգելի շրջանավարտներ, ես , որպես համայնքի ղեկավար, ինչպեսև ձեր ծնողներն ու ուսուցիչները, մեծ հույսեր ունեմ կապված ձեզանից յուրաքանչյուրի հետ ոչ միայն մեր հայրենիքի , այլ նաև Մեղրի համայնքի հետագա առաջընթացի առումով: Դուք այն սերունդն եք , որ առավել ազատված է բարդույթներից, որն ապրում է նոր արժեհամակարգով երկրում, դուք այն նոր սերունդն եք , որը երբեմն մեզ`ավելի հասուն տարիքի ներկայացուցիչներիս, ստիպում է փոքր-ինչ շփոթվել, խորհել ու գուցե նաև վերանայել մեր հայացքներն ու սկզբունքները: Կարծում եմ հենց սա է յուրաքանչյուր երկրի շարժիչ ուժն ու մեր պետության առաջընթացի գրավականը և վստահ եմ ` որտեղ էլ որ լինեք ձեր ողջ ներուժն օգտագործելու ի շահ մեր երկրի և ժողովրդի:
Մեկ անգամ ևս իմ շնորհավորանքներն եմ հղում Մեղրի համայնքի բոլոր կրթօջախների մանկավարժներին, շրջանավարտներին, նրանց ծնողներին ու հարազատներին այս հիշարժան օրվա առթիվ, իսկ օրվա հերոսներին `մեր սիրելի շրջանավարտներին, մաղթում եմ անարգել սլացք և նոր հաղթանակներ...